## Pravilnik o odlikovanjima i priznanjima

### NN 108/2000 (3.11.2000.), Pravilnik o odlikovanjima i priznanjima

# PREDSJEDNIK REPUBLIKE HRVATSKE

2120

Na temelju članka 5. Zakona o odlikovanjima i priznanjima Republike
Hrvatske (»Narodne novine«, broj 20/95), donosim

## P R A V I L N I K

### O ODLIKOVANJIMA I PRIZNANJIMA

Članak 1.

 Pravilnikom o odlikovanjima i
priznanjima (u daljnjem tekstu Pravilnik) propisuje se postupak predlaganja za
dodjelu odli­ko­vanja i priznanja, upute za nošenje i isticanje odlikovanja,
raz­mjena odlikovanja prilikom državnih posjeta, postupak oduzimanja
odlikovanja i priznanja, kao i druga pitanja od značenja za od­li­kovanja i
priznanja.

Članak 2.

Odlikovanja i priznanja dodjeljuju se u prigodi Dana državnosti,
obljetnice donošenja Ustava Republike Hrvatske, Dana oru­ža­nih snaga Republike
Hrvatske, Dana policije, kao i prigodom drugog značajnog događaja za Republiku
Hrvatsku ili osobu kojoj se dodjeljuje odlikovanje ili priznanje.

Postupak podnoŠenja prijedloga za dodjelu odlikovanja

Članak 3.

Poticaj za dodjelu odlikovanja i priznanja mogu podnositi Zas­tupnički i
Županijski dom Hrvatskoga državnog sabora, Vlada Republike Hrvatske,
diplomatska, konzularna i druga predstav­ništva Republike Hrvatske u
inozemstvu, ministarstva i druga tijela državne vlasti, političke stranke,
vjerske zajednice, udruge i druge pravne osobe.

Posredstvom nekog od tijela i
osoba iz stavka 1. ovoga član­ka, inicijativu mogu podnijeti i građani
Republike Hrvatske.

Poticaj se podnosi u pismenom
obliku Državnom povjere­ništvu za odlikovanja i priznanja (u daljnjem tekstu:
Državno povjereništvo). Državno povjereništvo razmatra prijedloge za odli­kovanja
i priznanja, a usvojene prijedloge podnosi predsjedniku Republike Hrvatske (u
daljnjem tekstu: predsjednik Repub­like).

Državnom povjereništvu
poticaj za dodjelu odlikovanja i priz­nanja podnose Zastupnički i Županijski
dom Hrvatskoga dr­žav­nog sabora, Vlada Republike Hrvatske, ministarstva i
županije. Navedena tijela mogu ustrojiti povjereništva za dodjelu odlikovanja i
priznanja, koja prikupljaju, obrađuju i pripremaju poticaje za dodjelu
odlikovanja i priznanja. Ovjerene poticaje potpisuju predsjednici Zastupničkog
i Županijskog doma Hrvatskoga državnog sabora, predsjednik Vlade Republike
Hrvatske, nadležni ministar i župan.

Predlagateljima iz stavka 4.
ovoga članka poticaje podnose diplomatska, konzularna i druga predstavništva
Republike Hrvat­ske u inozemstvu, političke stranke, gradovi i općine, vjerske
zajednice, udruge i druge pravne osobe.

Ukoliko građani poticaje
dostave neposredno Državnom po­vj­ereništvu, Državno povjereništvo će od
predlagatelja iz stavka 4. ovog članka, za predložene osobe zatražiti
mišljenje, a u slučaju pozitivnog mišljenja i prijedloge za dodjelu
odlikovanja.

Članak 4.

Hrvatski državljani mogu
primiti odlikovanje i priznanje druge države, uz prethodnu suglasnost
predsjednika Republike ili tijela koje on odredi. Suglasnost može službenim
diplomatskim pu­tem zatražiti država ili osobno hrvatski građanin kojeg se
namjerava odlikovati odlikovanjem druge države.

Zamolba za izdavanje
suglasnosti upućuje se Odjelu za odli­kovanja i priznanja Ureda predsjednika
Republike Hrvatske (u daljnjem tekstu: Odjel), koji će uz konzultacije sa
članovima Državnog povjereništva, uputiti prijedlog predsjedniku Republike.
Nakon provedenog postupka podnositelju zamolbe dostavlja se odgovor.

Članak 5.

Strani državljani mogu biti
odlikovani hrvatskim odlikovanjima. Predlagatelji iz članka 3. stavka 4. ovoga
Pravilnika, putem Odje­la, dostavljaju poticaje za dodjelu odlikovanja stranom
držav­ljaninu. Nakon konzultacija sa članovima Državnog povjereništva, podnosi
se prijedlog predsjedniku Republike.

Na temelju suglasnosti
predsjednika Republike tajnik Državnog povjereništva pribavit će putem
Ministarstva vanjskih poslova mišljenje za primitak hrvatskog odlikovanja
države iz koje je strani državljanin, ukoliko je to potrebno. Nakon dobivanja
mišljenja, prijedlog za dodjelu odlikovanja stranom državljaninu upućuje se u
redoviti postupak za dodjelu odlikovanja i priznanja.

Članak 6.

Poticaj ili inicijativa iz članka 3. ovoga Pravilnika mora sadržavati
sljedeće podatke: ime i prezime odnosno naziv podnositelja poticaja ili
inicijative, prebivalište ili sjedište podnositelja, navođenje osobnog imena te
ime roditelja ili naziva osobe na koju se poticaj ili inicijativa odnosi uz
ispis njenih osobnih podataka, navođenje naziva odlikovanja ili priznanja za
koje se podnosi poticaj ili inicijativa te obrazloženje poticaja ili
inicijative.

NaČin noŠenja i isticanja odlikovanja

Članak 7.

Odlikovanja s
lentom i Danicom, odnosno odlikovanja s ogrlicom ističu se samo u svečanim
prigodama po protokolu, dok se u ostalim prigodama, kada se ističu odlikovanja,
nose male oznake i umanjenice.

Ukoliko osoba ima
više odlikovanja s lentom i Danicom, tada se ističe lenta najvišeg odlikovanja
po važećem slijedu i pripa­daju­će Danice Veleredova, dok se za ostala
odlikovanja ističu uma­njenice.

Ukoliko je ista
osoba odlikovana i odlikovanjem sa ogrlicom, tada ističe lentu najvišeg
odlikovanja s pripadajućom Danicom, ogrlicu najvišeg odlikovanja (u skupini
odlikovanja s ogrlicom), te umanjenice ostalih odlikovanja.

Članak 8.

Članovi obitelji posmrtno
odlikovane osobe odlikovanje mo­gu isticati na posebnom mjestu u svom domu,
prigodom komemoracija ili sličnih obilježavanja spomena na odlikovanu osobu,
ali nemaju pravo sami isticati, odnosno nositi to odlikovanje.

Članak 9.

Odlikovanja se ističu na
lijevoj strani grudi civilne odjeće, po važećem slijedu od lijeve na desnu
stranu gledano prema nositelju odlikovanja. Ukoliko se ističe samo jedna
umanjenica, ona se stavlja u zapučak civilnog odijela.

Članak 10.

Za pripadnike
Oružanih snaga način nošenja odlikovanja i medalja propisuje se Pravilnikom o
vojnim odorama i Pravilnikom o odorama osoba glazbene struke i odorama vojnih
službenika i vojnih namještenika.

Za ostale
djelatnike tijela državne vlasti koji nose odoru, nji­ho­va nadležna tijela
propisuju svojim provedbenim propisom način nošenja odlikovanja.

Za ostale osobe
koje nose službenu odoru, a nemaju provedbeni propis o načinu nošenja
odlikovanja i medalja primjenjuje se članak 11. ovoga Pravilnika.

Članak 11.

Na službenim odorama nose se
male oznake poredane po važećem slijedu od lijeve na desnu stranu gledano prema
nositelju odlikovanja, iznad gornjeg lijevog džepa odore.

U jedan red stavljaju se tri
male oznake. Ukoliko odlikovani ima četiri odlikovanja, u gornji red stavlja se
jedna mala oznaka, a u donji red tri oznake, prema važećem slijedu.

Članak 12.

Ukoliko je osoba odlikovana
odlikovanjem strane države, tada ističe ta odlikovanja na mjestu pripadajućeg
važećeg stupnja, ali uvijek nakon domaćeg odlikovanja.

Medalja i spomen medalja

Članak 13.

Predsjednik Republike može,
temeljem ustavnih i zakonskih ovlasti, posebnom odlukom ustanoviti medalje i
spomen medalje.

Odlukama o ustanovljenju
medalja i spomen medalje odre­đu­je se način nošenja medalja, te redoslijed
isticanja medalja i spomen medalje. Medalje i spomen medalja ističu se
kronološkim re­dom donošenja odluka o njihovom ustanovljenju, iza oznaka odli­kovanja.

Razmjena odlikovanja

Članak 14.

Prigodom posjeta predsjednika
Republike drugim državama ili u prigodi važnijih nacionalnih i međunarodnih
zbivanja, obavlja se razmjena odlikovanja na najvišoj razini.

Uzajamnost u dodjeli
odlikovanja koja će se dodijeliti prigodom državnog posjeta, dogovora se
prigodom pripreme posjeta, su­kladno propisima, praksi i prigodi posjeta.

Članak 15.

Veleposlanicima drugih država
u Republici Hrvatskoj odlikovanjase mogu dodijeliti temeljem načela
uzajamnosti, ukoliko su obnašali dužnost veleposlanika najmanje tri godine.

Čelnicima
diplomatsko-konzularnih predstavništava i pred­stavništava međunarodnih
organizacija akreditiranih u Republici Hrvatskoj odlikovanja se mogu dodijeliti
po završetku obnašanja dužnosti ili nakon okončane misije u Republici
Hrvatskoj.

Za formalnu razmjenu
odlikovanja potpisuje se bilateralni sporazum na razini ministarstava vanjskih
poslova, uz prethodnu suglasnost predsjednika Republike.

OdreĐivanje izaslanika predsjednika Republike

Članak 16.

Predsjednik Republike uručuje
odlikovanja i priznanja osobno.

U ime predsjednika Republike
odlikovanja i priznanja mogu uručiti i predlagatelji navedeni u članku 3.
stavka 4. ovoga Pravi­l­nika.

Iznimno, predsjednik
Republike može odrediti i neku drugu osobu svojim izaslanikom.

Članak 17.

Odlikovanja i priznanja
uručuju se svečano i prigodno.

Članak 18.

Nakon potpisivanja odluke
predsjednika Republike o dodjeli odlikovanja i priznanja, Odjelu se upućuje od
strane predlagatelja iz članka 3. stavka 4. ovoga Pravilnika, prijedlog za
određivanje izaslanika predsjednika Republike, sa planiranim vremenom uru­če­nja.

Sva dodijeljena odlikovanja
moraju se uručiti u kalendarskoj godini u kojoj je odluka o dodjeli potpisana.

Iznimno, uručenje se može
provesti u prvom kvartalu slje­d­e­će go­dine.

Oduzimanje odlikovanja i priznanja

Članak 19.

Postupak za
oduzimanje odlikovanja i priznanja pokreće se putem Državnog povjereništva, za
pravomoćno kazneno osuđene osobe za: kazneno djelo protiv života i tijela na
bezuvjetnu kaznu zatvora od najmanje godinu dana, protiv slobode i prava
čovjeka i građanina, protiv dostojanstva osobe i morala, protiv braka, obitelji
i mladeži, protiv gospodarstva, protiv imovine, protiv pra­vosuđa, protiv
javnog reda i pravnog prometa, protiv službene dužnosti i javnih ovlasti,
protiv Republike Hrvatske, kao i osoba osuđena na bezuvjetnu kaznu zatvora u
trajanju od najmanje tri godine.

Članak 20.

Poticaj za oduzimanje
odlikovanja i priznanja mogu podnositi ovlašteni predlagatelji propisanim
postupkom utvrđenim u članka 3. ovoga Pravilnika

Poticaj iz prethodnog stavka
mora sadržavati sljedeće podat­ke: ime i prezime odnosno naziv podnositelja
poticaja, prebi­valište ili sjedište podnositelja, navođenje osobnog imena te
ime roditelja ili naziva osobe na koju se poticaj odnosi uz ispis njenih
osobnih podataka, navođenje naziva odlikovanja ili priznanja za koje se podnosi
poticaj te razlozi oduzimanja odlikovanja.

Članak 21.

Nakon objave odluke o
oduzimanju odlikovanja i priznanja u »Narodnim novinama«, Odjel pismenim putem
dostavlja osobi navedenu odluku.

Uz dostavljenu odluku osoba
se obavještava o obvezi vra­ćanja oduzetog odlikovanja i priznanja Uredu
predsjednika Re­pub­like.

Prijelazne i zavrŠne odredbe

Članak 22.

O svakom odlikovanju utvrđenom odredbom članka 6. Zakona o odlikovanjima
i priznanjima Republike Hrvatske (u daljnjem tekstu: Zakon) donijet će se
Pravilnik kojim se detaljno propisuju izgled i tehnička izvedba svakog
odlikovanja, izgled i opis isprave o dodjeli odlikovanja, postupak predlaganja
i određivanje izaslanika predsjednika Republike za dodjelu odlikovanja, način
no­šenja i isticanja, kao i druga pitanja od značenja za svako odlikovanje.

Članak 23.

Odjel daje potrebna dodatna pojašnjenja za pitanja vezana za predlaganje
i oduzimanje odlikovanja i priznanja.

Članak 24.

Za sva ostala prava, obveze i odgovornosti odlikovanih osoba, koja nisu
uređena ovim Pravilnikom primjenjuju se odredbe Zakona i Pravilnika propisanih
odredbom članka 22. ovoga Pravil­nika.

Članak 25.

Ovaj Pravilnik stupa na snagu danom objave u »Narodnim novinama«.

Broj: 01-051-00-3243/1

Zagreb, 4. listopada 2000.

Predsjednik
Republike Hrvatske
**Stjepan Mesić,** v. r.

if !supportEmptyParas endif

Pravilnik, NN 108/2000-2120